Καυτανζόγλειο Εθνικό Στάδιο

Το **Καυτανζόγλειο Εθνικό Στάδιο** είναι εθνικό στάδιο το οποίο βρίσκεται στις Σαράντα Εκκλησιές, συνοικία της Θεσσαλονίκης. Έχει χωρητικότητα 27.560 θέσεων και διαθέτει 2 ηλεκτρονικούς πίνακες.

## Εγκαταστάσεις
Tο Καυτανζόγλειο Εθνικό Στάδιο είναι ένα πλήρες αθλητικό συγκρότημα πολλαπλών δραστηριοτήτων που καταλαμβάνει έκταση 106.534 τετραγωνικών μέτρων (τ.μ.).

Το Καυτανζόγλειο Εθνικό Στάδιο περιλαμβάνει:
* Αίθουσες εκγύμνασης και εσωτερικός διάδρομος προθέρμανσης που λειτουργούν περιμετρικά του κεντρικού γηπέδου και κάτω από τις κερκίδες του σταδίου.
* Τετραώροφο κτίριο διοίκησης με γραφεία, σουίτες επισήμων, χώρους δημοσιογράφων και οργανωμένη αίθουσα τύπου.
* Ο αγωνιστικός χώρος και στα δύο γήπεδα είναι διαστάσεων 68×105 μέτρα με φυσικό χλοοτάπητα.

Το στάδιο διαθέτει:
* Photo-finish, αξονικά στη γραμμή τερματισμού
* Εργομετρικό κέντρο
* Ιατρείο
* Dopping control
* 2 χώρους πρώτων βοηθειών
* 4 γυμναστήρια
* Χώρο προθέρμανσης των αθλητών
* Αίθουσες φυσιοθεραπείας
* 2 υδρομασάζ
* 4 σάουνες 8 ατόμων

## Δωρεά
Η ανέγερση του ξεκίνησε το 1956 με δωρεά του ιδρύματος «Λυσίμαχος Καυτανζόγλου». Το κόστος της κατασκευής του εθνικού σταδίου ανήλθε περίπου σε 36.000.000 δραχμές. Ο Λυσίμαχος Καυτανζόγλου ήταν διακεκριμένος διπλωμάτης και νομικός παλαιάς οικογένειας της Θεσσαλονίκης. Ο πατέρας του, Λύσανδρος Καυτανζόγλου (1811–1885), θεωρείται από τους σημαντικότερους Έλληνες αρχιτέκτονες. Σχεδίασε δεκάδες σημαντικά κτίρια, κυρίως στην πόλη της Αθήνας, με σημαντικότερα το κτίριο του Εθνικού Μετσόβιου Πολυτεχνείου και το Αρσάκειο.

Ο παππούς του, Ιωάννης Γούτας Καυτανζόγλου, ήταν μέλος και χρηματοδότης της Φιλικής Εταιρίας. Η περηφάνια του Λυσίμαχου Καυτανζόγλου για τον παππού του τον ώθησε να αφήσει την περιουσία του για την ανέγερση μνημείου στην πόλη της Θεσσαλονίκης, για να τιμηθεί η μνήμη όσων αγωνίστηκαν και έδωσαν την ζωή τους για την ελευθερία της Ελλάδας, από την Άλωση της Κωνσταντινούπολης του 1453 έως την Ελληνική επανάσταση του 1821 και τον Μακεδονικό Αγώνα.

## Εγκαίνια
Τα εγκαίνια του Καυτανζογλείου Εθνικού Σταδίου έγιναν στις 27 Οκτωβρίου 1960 από τον τότε πρωθυπουργό Κωνσταντίνο Καραμανλή, παρουσία της ελληνικής βασιλικής οικογένειας και κλιμακίου υπουργών. Ο Κωνσταντίνος Καραμανλής κήρυξε την έναρξη της λειτουργίας του σταδίου και παρακάλεσε τον ολυμπιονίκη διάδοχο Κωνσταντίνο Β΄ να παραδώσει στους εκπροσώπους της αθλητικής νεολαίας της Βορείου Ελλάδας την σημαία της Ελλάδας. Τα εγκαίνια του Καυτανζογλείου Εθνικού Σταδίου ήταν εντυπωσιακά, με επιδείξεις γυμναστικής από τους σπουδαστές της Παιδαγωγικής Ακαδημίας, τους αθλητές της εθνικής ομάδας στίβου και τους αθλητές των σωματείων της Θεσσαλονίκης, ενώ διεξήχθη και ποδοσφαιρικός αγώνας επίδειξης διάρκειας 15 λεπτών, ανάμεσα στην Εθνική Ελλάδας και τη Μικτή Θεσσαλονίκης.

## Ιστορία
Τα χρόνια που ακολούθησαν, το Καυτανζόγλειο Εθνικό Στάδιο φιλοξένησε πολλές σπουδαίες διεθνείς οργανώσεις, κυρίως στίβου.

Ο πρώτος επίσημος ποδοσφαιρικός αγώνας διεξήχθη στις 6 Νοεμβρίου 1960, στα πλαίσια της 8ης αγωνιστικής της Α΄ Εθνικής Κατηγορίας 1960–1961, Μ.Γ.Σ.Σ. Θερμαϊκός Θεσσαλονίκης – Γ.Σ. Ηρακλής Θεσσαλονίκης: 1–2 (τυπικά γηπεδούχος ήταν ο πρώτος), ενώ το πρώτο τέρμα σημείωσε ο Πλαστήρας Ξυλάς, ποδοσφαιριστής του Μ.Γ.Σ.Σ. Θερμαϊκού Θεσσαλονίκης, στο 2ο λεπτό της αναμέτρησης.

Μέχρι το 1982 ήταν το μεγαλύτερο σε χωρητικότητα στάδιο της Ελλάδας, δεδομένου ότι η χωρητικότητά του ξεπερνούσε τις 45.000 θέσεις. Το 2000 έγινε μία μικρή ανακαίνιση με τοποθέτηση πλαστικών καθισμάτων και έτσι η χωρητικότητα του μειώθηκε στις 27.560 θέσεις. Από το 2002 μέχρι το 2004 το στάδιο ήταν κλειστό λόγω εργασιών ανακαίνισης και εκσυγχρονισμού, ώστε να μπορεί να χρησιμοποιηθεί για ποδοσφαιρικούς αγώνες στο πλαίσιο των Θερινών Ολυμπιακών Αγώνων 2004 της Αθήνας. Έτσι αποτέλεσε, μαζί με το Παγκρήτιο, το Παμπελοποννησιακό και το Πανθεσσαλικό, μία από τις αθλητικές εγκαταστάσεις που χρησιμοποιήθηκαν εκτός Αττικής.

Η ομάδα ποδοσφαίρου του Γ.Σ. Ηρακλής Θεσσαλονίκης το χρησιμοποιεί ως αγωνιστική έδρα από το 1960, ενώ κατά καιρούς έχει χρησιμοποιηθεί ως αγωνιστική έδρα και από τις υπόλοιπες ομάδες της Θεσσαλονίκης. Τα τελευταία χρόνια διοργανώνεται στο Καυτανζόγλειο το ετήσιο Ολυμπιακό Meeting Στίβου. Βρίσκεται αρκετά κοντά στο κέντρο της Θεσσαλονίκης, ανάμεσα στο Αριστοτέλειο Πανεπιστήμιο Θεσσαλονίκης και την Τριανδρία Θεσσαλονίκης, ενώ είναι αρκετά εύκολη η πρόσβαση σ' αυτό.

Το ρεκόρ εισιτηρίων στο Καυτανζόγλειο Εθνικό Στάδιο είναι 47.458, και είχαν διατεθεί σε αγώνα για την προκριματική φάση του Παγκοσμίου Κυπέλλου 1970, Ελλάδα – Ελβετία: 4–1, στις 15 Οκτωβρίου 1969. Επρόκειτο για τον πρώτο εντός Ελλάδας ποδοσφαιρικό αγώνα που μεταδόθηκε σε ζωντανή μετάδοση από την δημόσια τηλεόραση. Το ρεκόρ εισιτηρίων στο πρωτάθλημα ανήκει στον Ηρακλή και συγκεκριμένα έγινε το 1971 σε αγώνα Ηρακλής - Παναθηναϊκός (1-0) με 45.634 εισιτήρια. Οι εφημερίδες της εποχής έγραφαν για παραπάνω από 50.000 κόσμο μέσα στο στάδιο.

Στις 12 Μαρτίου 2026 υπεγράφη συμφωνία μεταξύ των μελών της διοίκησης της ΠΑΕ ΠΑΟΚ παρούσης και της ΔΣ της ΠΑΕ, Μαρίας Γκοντσάρεβα και του αναπληρωτή Υπουργού Αθλητισμού, Γιάννη Βρούτση για την παραχώρηση του σταδίου.

## Διεθνείς και εθνικές διοργανώσεις
Το Καυτανζόγλειο Εθνικό Στάδιο είχε επιλεγεί από την UEFA το 1973 ώστε να φιλοξενήσει τον τελικό του Κυπέλλου Κυπελλούχων Ευρώπης 1972–1973 της χρονιάς εκείνης, όπου η Μίλαν νίκησε με σκορ 1–0 την Λιντς. Επίσης, διεξήχθησαν 2 τελικοί Κυπέλλου Ελλάδας (Α.Σ. Άρης Θεσσαλονίκης – Π.Α.Ο.Κ.: 1–0 το 1970 και Σ.Φ. Ολυμπιακός Πειραιώς – Α.Σ. Άρης Θεσσαλονίκης: 2–0 το 2008), ενώ διεξήχθησαν αγώνες για το ποδοσφαιρικό τουρνουά των Μεσογειακών Αγώνων 1991 και των Θερινών Ολυμπιακών Αγώνων 2004, ανάμεσά τους ο μικρός τελικός για το χάλκινο μετάλλιο (Ιταλία – Ιράκ: 1–0). Επίσης στις 21/10/2022 και στις 1/11/2025 φιλοξένησε δυο από τις μεγαλύτερες συναυλίες τις Ελλάδας και της ραπ σκηνής, οι δύο αυτές συναυλίες πραγματοποιήθηκαν από τον ίδιο καλλιτέχνη τον «Λεξ» ο οποίος έγραψε ιστορία με αυτές τις συναυλίες αφού μάζεψε το 2022 40.000 κόσμο και το 2025 50.000 

## Συγκοινωνίες
* Ο.Α.Σ.Θ.: Γραμμές: 17 & 37, Στάση «Καυτανζόγλειο»
* Μετρό Θεσσαλονίκης: Γραμμές: 1 & 2, Σταθμός «Πανεπιστήμιο»

## Παραπομπές


## Εξωτερικοί σύνδεσμοι
* 

Κατηγορία:Στάδια ποδοσφαίρου στην Ελλάδα
Κατηγορία:Στάδια πολλαπλών χρήσεων στην Ελλάδα
Κατηγορία:Αθλητικές εγκαταστάσεις στη Θεσσαλονίκη
Κατηγορία:Αθλητικές εγκαταστάσεις Θερινών Ολυμπιακών Αγώνων 2004